A BIZOTTSÁG (EU) 2022/2002 RENDELETE

(2022. október 21.)

az 1881/2006/EK rendeletnek az egyes élelmiszerekben előforduló dioxinok és dioxin jellegű PCB-k felső határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az 1881/2006/EK bizottsági rendelet (2) az élelmiszerekben előforduló egyes szennyező anyagok – köztük a dioxinok és a dioxin jellegű poliklórozott bifenilek (PCB-k) – vonatkozásában felső határértékeket határoz meg.

(2) Az Európai Élelmiszerbiztonsági Hatóság (a továbbiakban: Hatóság) 2018-ban tudományos szakvéleményt (3) fogadott el a takarmányokban és élelmiszerekben előforduló dioxinok és dioxin jellegű PCB-k állat- és népegészségügyi kockázatairól. A Hatóság a dioxinok és a dioxin jellegű PCB-k összegére vonatkozóan 2 pg TEQ (toxicitási egyenérték)/testtömegkilogramm/hét értékű megengedhető heti bevitelt állapított meg. A rendelkezésre álló előfordulási adatokon alapuló becslések szerint az emberek dioxinoknak és dioxin jellegű PCB-knek való tartós étrendi expozíciója valamennyi korcsoport esetében jelentős mértékben meghaladja a megengedhető heti bevitel értékét.

(3) Tudományos szakvéleményében a Hatóság a jelenlegi WHO2005-TEF értékek (toxicitási egyenérték-tényezők) újraértékelését javasolta az új in vivo és in vitro adatok figyelembevétele érdekében, különös tekintettel a PCB-126 anyagra.

(4) Az Egészségügyi Világszervezetnél (WHO) jelenleg folyamatban van a WHO2005-TEF értékek felülvizsgálata, amely várhatóan 2023-ban fejeződik be.

(5) Az említett felülvizsgálat befejezéséig és annak érdekében, hogy a köztes időszakban is biztosított legyen az emberi egészség magas szintű védelme, helyénvaló felső határértékeket megállapítani a dioxinokra, valamint a dioxinok és dioxin jellegű PCB-k összegére vonatkozóan az uniós jogszabályok által még nem szabályozott azon élelmiszerek esetében, amelyek tekintetében a Hatóság a közelmúltban hozzáférhetővé tette adatbázisában az előfordulási adatokat, így például a kecskefélékből, a lóból, a nyúlból, a vaddisznóból, a szárnyas vadakból és a szarvasból származó hús és húskészítmények, valamint a kecskefélék, a ló és a szárnyas vadak mája esetében, továbbá helyénvaló a tyúktojásra vonatkozó jelenlegi felső határértéket a libatojástól eltérő valamennyi baromfitojásra kiterjeszteni.

(6) Továbbá, mivel a tarisznyarákoknak és a tarisznyarákszerű rákféléknek nemcsak a végtagokból származó színhúsa kerül emberi fogyasztásra, hanem az ilyen rákféléknek a hasából származó színhús is, különösen a gyapjasollós rák esetében, helyénvaló e felső határértékeket az említett rákfélék hasának színhúsára is alkalmazni.

(7) Figyelembe véve továbbá a rendelkezésre álló előfordulási adatokat, valamint az emberi egészség magas szintű védelme biztosításának fontosságát – különösen a lakosság veszélyeztetett csoportjai esetében –, helyénvaló már most csökkenteni a tejben és tejtermékekben előforduló dioxinokra, valamint az ilyen dioxinok és dioxin jellegű PCB-k összegére vonatkozó felső határértékeket.

(8) Az 1881/2006/EK rendeletet ezért ennek megfelelően módosítani kell.

(9) Észszerű határidőt kell biztosítani ahhoz, hogy az élelmiszer-vállalkozók alkalmazkodni tudjanak az e rendeletben meghatározott felső határértékekhez.

(10) Figyelembe véve, hogy egyes, e rendelet hatálya alá tartozó élelmiszerek hosszú eltarthatósági idejű termékek, lehetővé kell tenni, hogy az e rendelet alkalmazásának kezdőnapja előtt jogszerűen forgalomba hozott élelmiszerek továbbra is forgalomban maradjanak.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1881/2006/EK rendelet melléklete e rendelet mellékletének megfelelően módosul.

2. cikk A mellékletben felsorolt, 2023. január 1-je előtt jogszerűen forgalomba hozott élelmiszerek minőségmegőrzési vagy fogyaszthatósági idejükig forgalomban maradhatnak.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. október 21-én. a Bizottság részéről az elnök Ursula VON DER LEYEN

(1) HL L 37., 1993.2.13., 1. o.

(2) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).

(3) Scientific Opinion on the risk for animal and human health related to the presence of dioxins and dioxin-like PCBs in feed and food (Tudományos szakvélemény a takarmányokban és élelmiszerekben előforduló dioxinok és dioxin jellegű PCB-k állati és emberi egészségre jelentett kockázatairól). EFSA Journal 2018;16(11):5333, 331 o. https://doi.org/10.2903/j.efsa.2018.5333